หุ้นเอเชียเปิดบวก คลายกังวลเฟดขึ้นดบ. หลังตัวเลขจ้างงานสหรัฐต่ำคาด
ตลาดหุ้นเอเชียเปิดแดนบวกเป็นส่วนใหญ่ คาดนักลงทุนคลายกังวล รับแนวโน้มเฟดชะลอขึ้นดอกเบี้ย หลังตัวเลขจ้างงานนอกภาคเกษตรสหรัฐต่ำคาด
ตลาดหุ้นเอเชียเปิดแดนบวกเป็นส่วนใหญ่ คาดนักลงทุนคลายกังวล รับแนวโน้มเฟดชะลอขึ้นดอกเบี้ย หลังตัวเลขจ้างงานนอกภาคเกษตรสหรัฐต่ำคาด
10 พ.ค. 2564

ผู้สื่อข่าวรายงานว่า ตลาดหุ้นเอเชียเปิดบวกในวันนี้ หลังจากการเปิดเผยข้อมูลการจ้างงานเดือนเม.ย.ที่ชะลอตัวในสหรัฐ ได้ช่วยคลายความวิตกเกี่ยวกับแนวโน้มการปรับขึ้นอัตราดอกเบี้ยของธนาคารกลางสหรัฐ (เฟด)
โดยดัชนี SSE Composite ตลาดหุ้นจีนเปิดวันนี้ที่ 3,423.59 จุด เพิ่มขึ้น 4.72 จุด หรือ +0.14%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,376.89 จุด เพิ่มขึ้น 19.07 จุด หรือ +0.06% และดัชนี HSI ตลาดหุ้นฮ่องกงเปิดวันนี้ที่ 28,776.99 จุด เพิ่มขึ้น 166.34 จุด หรือ +0.58%
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้นเพียง 266,000 ตำแหน่งในเดือนเม.ย. ต่ำกว่าที่นักวิเคราะห์คาดไว้ว่า อาจเพิ่มขึ้น 1,000,000 ตำแหน่ง ซึ่งการเปิดเผยข้อมูลการจ้างงานที่ต่ำกว่าคาดนั้น ได้ช่วยคลายความวิตกของนักลงทุนเกี่ยวกับอัตราเงินเฟ้อที่เพิ่มขึ้น และการปรับขึ้นอัตราดอกเบี้ยในสหรัฐซึ่งจะส่งผลกระทบต่อบรรดาบริษัทเติบโตที่มีมูลค่าสูง
ส่วนอัตราการว่างงานเพิ่มขึ้นสู่ระดับ 6.1% ในเดือนเม.ย. สวนทางกับที่นักวิเคราะห์คาดไว้ว่า อาจลดลงสู่ระดับ 5.8%
สำหรับข้อมูลเศรษฐกิจอื่นๆ ของสหรัฐที่เปิดเผยเมื่อวันศุกร์ ได้แก่ ข้อมูลจากกระทรวงพาณิชย์สหรัฐที่ระบุว่า สต็อกสินค้าคงคลังภาคค้าส่ง เพิ่มขึ้น 1.3% ในเดือนมี.ค. เมื่อเทียบรายเดือน หลังจากเพิ่มขึ้น 1.0% ในเดือนก.พ. และเมื่อเทียบรายปี สต็อกสินค้าคงคลังภาคค้าส่ง พุ่งขึ้น 4.5% ในเดือนมี.ค. ส่วนยอดขายในภาคค้าส่ง เพิ่มขึ้น 4.6% ในเดือนมี.ค. หลังจากทรงตัวในเดือนก.พ. ขณะที่เจ้าของธุรกิจจะใช้เวลา 1.22 เดือนในการขายสินค้าจนหมดสต็อก ลดลงจากระดับ 1.26 เดือนในเดือนก.พ.